PMIndiaData/PMIndiaSum huggingface dataset:
चौथ्या आंतरराष्ट्रीय योग दिनी पंतप्रधानांचे संबोधन

योगाभ्यास हा जगातील सर्वात शक्तीशाली आणि एकजूटीचे साधन, दल बनले आहे, असे पंतप्रधान नरेंद्र मोदी यांनी म्हटले आहे. चौथ्या आंतरराष्ट्रीय योग दिनानिमित्त उत्तराखंडमधील देहराडून येथे वन संशोधन संस्थेच्या संकुलात आयोजित कार्यक्रमात ते उपस्थितांना संबोधित करत होते. यावेळी पंतप्रधानांनी सुमारे 50 हजार उत्साही योगाभ्यास स्वयंसेवकांसह वन संशोधन संस्थेच्या आवारात योगासने, प्राणायाम आणि ध्यानधारणा केली. जगभरात आज सर्व जण सूर्याच्या साक्षीने योगाभ्यास करत आहेत, हा प्रत्येकासाठी अभिमानाचा क्षण आहे. देहराडून ते दबलींग, शांघाय ते शिकागो आणि जकार्ता ते जोहान्सबर्ग पर्यंत प्रत्येक ठिकाणी योगाचा प्रसार झाला आहे, असे पंतप्रधान म्हणाले. योगाभ्यास करणाऱ्या जगातील उत्साही लोकांना स्पष्ट संदेश देतांना पंतप्रधान म्हणाले की, संपूर्ण जगाने योगाभ्यासाला आपलसं केले असून, दरवर्षी साजरा होणाऱ्या आंतरराष्ट्रीय योग दिन समारंभातून याचे दर्शन घडते. उत्तम आरोग्य आणि सुखाच्या शोधात असलेल्यांसाठी योग दिन ही सर्वात मोठी लोक चळवळ बनली आहे, असे ते म्हणाले. जर संपूर्ण जगाने आपला आदर करावा असे वाटत असेल, तर आपण आपला वारसा आणि ठेवा यांचा आदर करायला हवा, असे पंतप्रधान म्हणाले. योगाभ्यास हे अतिशय सुंदर आहे कारण ते प्राचीन आहे आणि तरीही आधुनिक आहे, यात आपल्या वर्तमान आणि भूतकाळाचा समतोल असून, आपल्या भविष्यासाठी आशेचा किरण मिळतो, असे ते म्हणाले. योगाभ्यासाच्या क्षमतेबाबत बोलतांना पंतप्रधान म्हणाले की, लोकांना तसेच समाजाला भेडसावणाऱ्या अनेक समस्यांवर योगाभ्यास हे उत्तर आहे. योगाभ्यासामुळे ताणतणाव विरहीत शांत आणि समाधानी जीवन जगता येऊ शकेल. भेदभाव न करता योगाभ्यास सर्वांना एकत्र आणतो, वैरभावाच्या जागी एकजुटीची भावना निर्माण करतो. वेदना वाढण्याऐवजी योगामुळे आराम मिळतो, असे ही पंतप्रधानांनी सांगितले.
भारत आणि उझबेकिस्तान दरम्यान आरोग्य व वैद्यकीय विज्ञान क्षेत्रात सहकार्य वाढवण्याबाबतच्या कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि उझबेकिस्तान दरम्यान आरोग्य तसेच वैद्यकीय विज्ञानाच्या क्षेत्रात सहकार्यविषयक कराराला मंजुरी देण्यात आली. या करारानुसार पुढील क्षेत्रात सहकार्य अपेक्षित आहे. 1) वैद्यकीय उपकरणे ज्यात वैद्यकीय शिक्षण संस्थांमधल्या प्रयोगशाळांमध्ये वापरल्या जाणाऱ्या संशोधन उपकरणांचा आणि औषध निर्माण क्षेत्रातील उत्पादनांचा समावेश असेल अशा उपकरणांमध्ये व्यापार सहकार्य वाढवण्यासाठी संधींचा विस्तार. 2) प्राथमिक आरोग्य सुविधा अधिक बळकट करणे आणि आरोग्य सुविधा व्यवस्था निर्माण करणे. 3) या क्षेत्रातील संशोधन विकास तसेच अनुभवांचे आदान-प्रदान करणे 4) टेलिमेडिसिन आणि इलेक्ट्रॉनिक्स आरोग्य माहिती यंत्रणा अशा क्षेत्रातील अनुभव आणि तंत्रज्ञानाची देवघेव 5) प्रसूती आणि बाल आरोग्य संरक्षण 6) संसर्गजन्य आजार रोखण्यासाठी सर्वेक्षण, आजार नियंत्रण या दृष्टीने तंत्रज्ञान आणि धोरणात सुधारणा करण्याचे सहकार्य 7) औषधे आणि औषध निर्माण क्षेत्रातील उत्पादनांचे नियमन 8) परस्पर हिताच्या इतर संबंधित मुद्यांवर सहकार्य या कराराच्या अंमलबजावणीसाठी एक कृती गट स्थापन केला जाईल.
कृषी आणि संबंधित क्षेत्रातील सहकार्यासाठी भारत आणि लेबनॉन यांच्यातील सामंजस्य कराराला केंद्रीय मंत्रिमंडळाची मान्यता

कृषी आणि संबंधित क्षेत्रातील सहकार्यासाठी भारत आणि लेबनॉन यांच्यातील सामंजस्य करारावर स्वाक्षरी करायला पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने मान्यता दिली आहे. कृषी क्षेत्रात द्विपक्षीय सहकर्य दोन्ही देशांना परस्पर फायदेशीर ठरेल. या करारामुळे दोनही देशांतील सर्वोत्तम शेतीविषयक पद्धती समजून घेण्यास मदत होईल आणि उत्पादकता वाढण्यास तसेच जागतिक बाजारपेठांमध्ये सुधारणा होण्यास सहकार्य मिळेल. या करारामुळे जगभरातील सर्वोत्तम पद्धती आणि बाजारपेठा उपलब्ध होऊन कृषी उत्पादन आणि उत्पादकता वाढविण्यात मदत होईल. यामुळे उत्पादन आणि उत्पादनक्षमतेत वाढ होण्याच्या दृष्टीने नवीन तंत्रज्ञानाची निर्मिती होईल, यामुळे अन्न सुरक्षा मजबूत होईल.
देशभरातील आशा प्रतिनिधींनी पंतप्रधानांची भेट घेतली

देशभरातील सुमारे 90 आशा प्रतिनिधींच्या गटाने आज पंतप्रधान नरेंद्र मोदी यांची भेट घेऊन आनंद व्यक्त केला आणि मानधन आणि वीमा संरक्षणात वाढ करण्याबाबत अलीकडेच केलेल्या घोषणेबद्दल त्यांचे आभार मानले. पंतप्रधानांनी देशभरातील “आशा” आणि “अंगणवाडी” कर्मचाऱ्यांसमवेत व्हिडिओ कॉन्फरन्सिंगद्वारे नुकत्याच साधलेल्या संवादाची आठवण करुन दिली. त्या दिवशी आशा प्रतिनिधींनी सांगितलेले अनुभव आणि वैयक्तिक कामगिरीची त्यांनी प्रशंसा केली. अनेकांसाठी हे अनुभव नक्कीच प्रेरणादायी ठरतील असे ते म्हणाले. आज आशा कार्यकर्त्यांनी वेळीच हस्तक्षेप करुन गरीब माता आणि बालकांचे प्राण वाचवण्यात कशी मदत केली याचे अनुभव कथन केले. पंतप्रधानांनी आशा कर्मचाऱ्यांच्या कौशल्य आणि समर्पणाची प्रशंसा केली. काळा आजारासारख्या रोगांचे निर्मूलन करण्यात आशा कर्मचाऱ्यांनी केलेल्या प्रयत्नांची, बील आणि मिलिंदा गेट्‌स यांनीही प्रशंसा केल्याची आठवण त्यांनी करुन दिली. आपल्या गावातील जीवनमान सुधारण्यासाठी त्यांनी अन्य सरकारी संस्थांच्या समन्वयातून काम करण्यासाठी आपली ऊर्जा वापरावी अशी सूचनाही त्यांनी दिली. सरकारी योजना आणि उपक्रमांचा उद्देश गरीबी विरोधात गरीबांना सक्षम करण्याचा असल्याचे त्यांनी स्पष्ट केले. केंद्रीय आरोग्य आणि कुटुंब कल्याण मंत्री जे.पी. नड्डा हे देखील यावेळी उपस्थित होते.
स्वीडन आणि युनायटेड किंगडमच्या दौऱ्यापूर्वी पंतप्रधानांचे निवेदन

स्वीडन आणि युनायटेड किंगडमच्या दौऱ्यापूर्वी पंतप्रधान नरेंद्र मोदी यांनी निवेदन दिले आहे. भारत-नॉर्डिक परिषद आणि राष्ट्रकुल देश आणि त्यांच्या सरकारी प्रमुखांच्या बैठकीसाठी मी 17-20 एप्रिल 2018 दरम्यान स्वीडन आणि युनायटेड किंगडमच्या दौऱ्यावर जात आहे. 17 एप्रिलला मी स्वीडनचे पंतप्रधान स्टीफन लॉफवेन यांच्या आमंत्रणावरुन स्टॉकहोमला जाणार आहे. स्वीडनचा हा माझा पहिलाच दौरा आहे. भारत आणि स्वीडन या दोन्ही देशांमध्ये चांगली मैत्री आहे. आमची भागीदारी लोकशाही मूल्यांवर आधारित आहे. खुल्या, सर्वसमावेशक आणि नियमाधारित जागतिक व्यवस्थेसाठी आम्ही प्रतिबद्ध आहोत. दोन्ही देशांमधल्या आघाडीच्या उद्योजकांशी संवाद साधण्याची संधी मला आणि पंतप्रधान लॉफवेन यांना मिळणार आहे. व्यापार आणि गुंतवणूक, नावीन्य, विज्ञान आणि तंत्रज्ञान, कौशल्य विकास, स्मार्ट शहरे, स्वच्छ ऊर्जा, डिजिटाइझेशन आणि आरोग्य या संदर्भातील सहकार्यासंदर्भात भविष्यातल्या आराखड्याची आखणी आम्ही करणार आहोत. स्वीडनचे राजे आदरणीय कार्ल 16 वे “गुस्ताफ” यांचीही मी भेट घेणार आहे. भारत आणि स्वीडन यांनी संयुक्तपणे फिनलँड, नॉर्वे, डेन्मार्क आणि आईसलॅण्ड या देशांच्या पंतप्रधानांसमवेत 17 एप्रिलला भारत-नॉर्डिक परिषद स्टॉकहोम येथे आयोजित केली आहे. स्वच्छ तंत्रज्ञान, पर्यावरणीय मार्ग, बंदर आधुनिकीकरण, शीत साखळी, कौशल्य विकास आणि नावीन्यता यातील नैपुण्यासाठी नॉर्डिक देश जगभरात ओळखले जातात. नॉर्डिक स्पर्धात्मकता भारताच्या परिवर्तनासाठीच्या आमच्या दृष्टिकोनाशी सुयोग्य आहे. पंतप्रधान थेरेसा मे यांच्या आमंत्रणावरुन मी 18 एप्रिल 2018 ला लंडनला जात आहे. नोव्हेंबर 2015 मध्ये मी युनायटेड किंगडमला भेट दिली होती. दृढ ऐतिहासिक संबंधांबरोबरच भारत आणि इंग्लंडमध्ये आधुनिक भागीदारीचे बंधही आहेत. माझ्या लंडन दौऱ्यामुळे वाढत्या द्विपक्षीय भागीदारीला नव्याने गती मिळण्याची आणखी एक संधी मिळणार आहे. आरोग्य, नाविन्यता, डिजिटाइझेशन, विद्युत वाहने, स्वच्छ ऊर्जा आणि सायबर सुरक्षा या क्षेत्रात दोन्ही देशांमधले सहकार्य वृद्धिंगत करण्यावर मी लक्ष्य केंद्रीत करणार आहे. “लिविंग ब्रिज” या संकल्पनेंतर्गत, भारत आणि इंग्लंडचे संबंध समृद्ध करणाऱ्या विविध क्षेत्रातल्या लोकांना भेटण्याची संधी मला मिळणार आहे. मी आदरणीय महाराणींना भेटणार आहे. आर्थिक भागीदारीच्या नव्या विषयपत्रिकेवर काम करणाऱ्या दोन्ही देशातल्या मुख्य कार्यकारी अधिकाऱ्यांची मी भेट घेणार आहे. लंडनमध्ये आयुर्वेदिक गुणवत्ता केंद्राचा प्रारंभ करणार आहे आणि आंतरराष्ट्रीय सौर आघाडीत नवा सदस्य म्हणून युनायटेड किंगडमचे स्वागत करणार आहे. युनायटेड किंगडमच्या यजमानपदाखाली 19 आणि 20 एप्रिलला होणाऱ्या राष्ट्रकुल देशांच्या प्रमुखांच्या बैठकीत मी सहभागी होणार आहे. विकसनशील सदस्‍य देशांना विशेषत: छोटे देश आणि छोट्या विकसनशील बेटांच्या सदस्य देशांना राष्ट्रकुलचा वैशिष्ट्यपूर्ण मंच अत्यंत उपयुक्त साहाय्यता पुरवतो. तसेच विकासाच्या मुद्यांवर आवाज उठवणारा तो खंबीर आंतरराष्ट्रीय मंच आहे. स्वीडन आणि युनायटेड किंगडमचा हा दौरा या देशांबरोबरचा संबंध द्विगुणित करण्यासाठी उपयुक्त ठरेल असा मला विश्वास आहे.
पंतप्रधानांच्या हस्ते मणिपूर येथे विविध विकास  प्रकल्पांचे उद्‌घाटन, जाहीर सभेत पंतप्रधानांचे भाषण

पंतप्रधान नरेंद्र मोदी यांनी आज मणिपूर येथे 750 कोटी रुपयांच्या विविध विकास प्रकल्पांचे उद्‌घाटन केले. राष्ट्रीय क्रीडा विद्यापीठाचा पायाभरणी समारंभ त्यांच्या हस्ते झाला. त्याशिवाय, 1000 अंगणवाडी केंद्र आणि इतर विकास प्रकल्पांचेही त्यांच्या हस्ते उद्‌घाटन झाले. त्यांनी लुवांगपोकपा इथले बहुक्रीडा संकुल, रानी गायदिनल्यु पार्क आणि इतर प्रकल्पांचा शुभारंभ केला. त्यानंतर लुवांगसंगबम इथल्या जाहीर सभेत त्यांनी भाषणही केले. भाषणाच्या सुरुवातीलाच, गेल्या वर्षभरात राज्य सरकारने सुरु केलेल्या विविध विकास प्रकल्पांसाठी, त्यांनी राज्य सरकारचे अभिनंदन केले. आज ज्या प्रकल्पाचे उद्‌घाटन झाले, ते प्रकल्प, युवकांच्या कौशल्य आणि गुणवत्तेला वाव देऊन त्यांच्या आकांक्षा पूर्ण करणारे आहेत. तसेच महिला सक्षमीकरण आणि दळवळणाच्या सोयी उपलब्ध करुन देणारे प्रकल्प आहेत असे त्यांनी सांगितले. मणिपूर येथे सुरु होणारे राष्ट्रीय क्रीडा विद्यापीठ ईशान्य भारतातील युवक युवतींच्या क्रीडा कौशल्यांना संधी देणारे ठरेल असा विश्वास व्यक्त करत मणिपूरच्या युवकांनी खेलो इंडिया उपक्रमात अधिकाअधिक संख्येने सहभागी व्हावे असे आवाहन त्यांनी केले. नुकत्याच झालेल्या खेलो इंडिया स्पर्धेत मणिपूरच्या खेळाडूंनी केलेल्या उत्तम कामगिरीचे पंतप्रधानांनी कौतुक केले. “क्रीडा क्षेत्र”, महिला सक्षमीकरणाचे उत्तम साधन ठरु शकते याचा वस्तूपाठ मणिपूरने घालून दिला असे मोदी म्हणाले. मीराबाई चानू आणि सरितादेवी यांच्यासारख्या महिला खेळाडूंचा त्यांनी गौरवपूर्ण उल्लेख केला. याच संदर्भात त्यांनी 1,000 अंगणवाडी केंद्रांच्या शुभारंभाचीही माहिती दिली. सरकारने सुरु केलेल्या राष्ट्रीय पोषणआहार योजनेचीही त्यांनी माहिती दिली. ईशान्य भारतात दळवळणाच्या माध्यमातून परिवर्तन घडवण्याचा सरकारचा प्रयत्न असल्याचे त्यांनी सांगितले. नव्या भारताच्या निर्मितीत ईशान्य भारत इंजिनाची भूमिका बजावू शकतो असे ते म्हणाले. देशाच्या समान विकासाच्या दृष्टीने पाहिल्यास, तुलनेने मागे असलेल्या ईशान्य भारताला समान पातळीवर आणण्याचा सरकारचा प्रयत्न आहे असे ते म्हणाले. ईशान्य भारतात आपण स्वत: येत्या चार वर्षात 25 वेळा आलो असेही त्यांनी सांगितले. ईशान्य भारतात पायाभूत सुविधा निर्माण करण्यावर सरकारचा भर आहे असे सांगत सरकारने हाती घेतलेले रस्ते आणि रेल्वे प्रकल्पांची त्यांनी माहिती दिली. राज्य सरकारने सुरु केलेल्या नागरिक केंद्री उपक्रमांचे पंतप्रधानांनी कौतुक केले. जनतेशी संवाद आणि सार्वजनिक तक्रारींचे निवारण अशा उपक्रमांचा त्यांनी उल्लेख केला. एप्रिल 1944 साली नेताजी सुभाषचंद्र बोस यांनी मणिपूर येथूनच स्वातंत्र्याची हाक दिली होती, याचे स्मरण करत आज त्याच मणिपूरने नव्या भारताच्या निर्मितीत महत्वाची भूमिका बजावण्याचा निर्णय घेतला आहे असे पंतप्रधानांनी सांगितले.
राष्ट्रीय मानसिक आरोग्य पुनर्वसन संस्था भोपाळ ऐवजी सिहोर इथे उभारायला मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत, याआधी 16 मे 2018 रोजी घेण्यात आलेल्या निर्णयात अंशतः सुधारणा करत, राष्ट्रीय मानसिक पुनर्वसन संस्था मध्य प्रदेशातल्या भोपाळ ऐवजी सिहोर जिल्ह्यात ( भोपाळ –सिहोर महामार्ग )इथे उभारण्याला मान्यता देण्यात आली. मानसिक आरोग्य पुनर्वसन क्षेत्रात देशात अशा प्रकारे उभारण्यात येणारी ही पहिली संस्था असेल. मानसिक आरोग्य पुनर्वसन क्षेत्रात,मानव संसाधन आणि संशोधन क्षमता उभारण्याला या संस्थेमुळे मदत होणार आहे. मानसिक आजार ग्रस्त रुग्णांच्या पुनर्वसनासाठी उत्तम आदर्श मॉडेल ही संस्था सुचवणार आहे.
मनिला येथे 15व्या आसियान-भारत शिखर परिषदेत पंतप्रधानांचे प्रारंभिक निवेदन

महामहीम राष्ट्रपती ड्यूटर्टे, मान्यवर, राष्ट्रपती, आसियानच्या स्थापनेला 50 वर्षे पूर्ण होत असतांना मनिलाच्या माझ्या पहिल्या दौऱ्यावर आल्याचा मला आनंद होत आहे. आसियान-भारत संवाद भागिदारीची 25 वर्षेही आपण साजरी करत आहोत. या महत्वपूर्ण वर्षात आसियानची धुरा समर्थपणे सांभाळल्याबद्दल मी फिलिपाईन्सचे अभिनंदन करतो आणि या शिखर परिषदेसाठी उत्तम व्यवस्था केल्याबद्दल राष्ट्रपतींचे आभार मानतो. आसियान-भारत भागिदारी अधिक मजबूत करण्यासाठी समन्वयक देश म्हणून योगदान दिल्याबद्दल मी व्हिएतनामच्या सन्माननीय पंतप्रधानांचेही आभार मानतो. मान्यवरांनो, आसियानचा अभूतपूर्व प्रवास थक्क करणारा आहे. या ऐतिहासिक प्रसंगी, समान स्वप्न, समान ओळख आणि एक स्वतंत्र समाज म्हणून एकत्रितपणे काम करण्याचा आसियानचा यापुढेही प्रयत्न राहील, अशी मला खात्री वाटते. भारताचे ॲक्ट ईस्ट धोरण आसियान भोवती आहे आणि हिंद-प्रशांत क्षेत्रातील प्रादेशिक सुरक्षा व्यवस्थेतील महत्व स्पष्ट दिसून येते. तिसऱ्या आसियान-भारत कृती आराखड्याअंतर्गत, व्यापक सहकार्य कार्यक्रमाची प्रगती चांगली असून सुरक्षा, आर्थिक आणि सांस्कृतिक भागीदारी या राजकारणाच्या तीनही महत्वपूर्ण स्तंभांचा यात समावेश आहे. महामहीम, भारत आणि आसियान देशांमधील हजारो वर्षांपूर्वी स्थापन झालेल्या सागरी संबंधांमुळे त्याकाळी आपले व्यापार संबंध निर्माण झाले आणि ते अधिक दृढ करण्यासाठी आपण सामूहिक प्रयत्न करायला हवेत. प्रांतीय हित आणि त्याच्या शांततापूर्ण विकासाला अनुकूल नियम-आधारित प्रादेशिक सुरक्षा व्यवस्था साध्य करण्याच्या दिशेने आसियानला भारताचा ठोस पाठिंबा राहील. दहशतवाद आणि अतिरेकीवादाचा आपण वैयक्तिकरित्या सामना करत आहोत. मात्र आता या महत्वपूर्ण क्षेत्रात सहकार्य अधिक वृद्धिंगत करुन या आव्हानाचा एकत्रितपणे सामना करण्याची वेळ आली आहे. महामहीम, आपल्या 25व्या वर्धापनदिन सोहळ्याची ‘सामायिक मूल्ये, समान भविष्य’ ही संकल्पना असून, अनेक कार्यक्रमांद्वारे संयुक्तपणे साजरा केला जात आहे. या स्मृतीवर्षाची यथोचित सांगता करण्यासाठी आणि नवी दिल्लीत 25 जानेवारी 2018 रोजी भारत-आसियान विशेष स्मृती शिखर परिषदेत तुमचे स्वागत करण्यासाठी मी उत्सुक आहे. भारताच्या 69व्या प्रजासत्ताक दिन सोहळ्याचे प्रमुख पाहुणे म्हणून आसियान नेत्यांचे स्वागत करण्यासाठी भारताची सव्वाशे कोटी जनता उत्सुक आहे. आपले समान भविष्य प्रत्यक्षात साकारण्यासाठी तुमच्याबरोबर काम करण्यासाठी मी कटिबद्ध आहे. धन्यवाद!
संचालक आणि उपसचिवांबरोबर पंतप्रधानांचा संवाद

पंतप्रधान नरेंद्र मोदी यांनी भारत सरकारच्या विविध मंत्रालयांमध्ये आणि विभागांमध्ये काम करणाऱ्या सुमारे 380 संचालक आणि उपसचिवांबरोबर संवाद साधला. ऑक्टोबर महिन्यातल्या विविध दिवशी चार गटात त्यांनी संवाद साधला. यातील शेवटचा संवाद 17 ऑक्टोबरला झाला. सुमारे दोन तास हा संवाद चालायचा. प्रशासन, भ्रष्टाचार, सार्वजनिक उद्योग, ई-बाजारपेठ, आरोग्य, शिक्षण, कौशल्य विकास, कृषी, वाहतूक, राष्ट्रीय एकात्मता, जलस्रोत, स्वच्छ भारत, संस्कृती, दळणवळण आणि पर्यटन यावर या संवादसत्रांमध्ये चर्चा झाली. वर्ष 2022 पर्यंत नवभारताच्या निर्मितीसाठी अधिकाऱ्यांनी सांगितले. केंद्र सरकारच्या कामकाजात पूर्वग्रह हे मोठे अडथळे असल्याचे ते म्हणाले. प्रशासनाच्या विविध प्रक्रियांमध्ये गती आणण्यासाठी नाविन्यपूर्ण मार्ग स्वीकारण्याचे आवाहन त्यांनी अधिकाऱ्यांना केले. कामातल्या अधिक चांगल्या निष्पत्तींसाठी संचालक आणि उपसचिवांनी याच आधारे पथके तयार करावीत, असे पंतप्रधानांनी सांगितले. या संवादसत्रांना प्रधानमंत्री कार्यालयाचे राज्यमंत्री डॉ.जितेंद्र सिंग आणि प्रधानमंत्री कार्यालयातले वरिष्ठ अधिकारी तसेच केंद्रीय सचिव उपस्थित होते.
उत्तरपूर्व देशाच्या सौंदर्याचे  पंतप्रधानांनी  केले कौतुक

पंतप्रधान नरेंद्र मोदी यांनी ईशान्य भारताच्या सौंदर्याचे कौतुक केले. त्यांनी लोकांना विचारले की, “तुमच्या स्वतःच्या पूर्वोत्तर भेटीचे किंवा या क्षेत्रातील नैसर्गिक सौंदर्याची झलक तुम्ही कधी पहिली का? ” त्यांनी लोकांना #MagnificentNortheast चा वापर करून Instagram वर लोकांच्या पूर्वोत्तर राज्यांच्या भेटीचे फोटो सामायिक करण्याची विनंती केली. “मी काही फोटो आणि पोस्ट माझ्या पृष्ठावर देखील सामायिक करीत आहे असे पंतप्रधान म्हणाले.
राष्ट्रीय होमिओपॅथी आयोग  (NCH) विधेयक 2018 स्थापन करायला मंत्रिमंडळाची मंजुरी

पंतप्रधान नरेन्द्र मोदी यांच्या अध्यक्षतेखाली केंद्रीय मंत्रिमंडळाने राष्ट्रीय होमिओपॅथी आयोग (NCH) विधेयक 2018 च्या मसुद्याला मंजुरी दिली आहे. हे विधेयक सध्याच्या केंद्रीय होमिओपॅथी परिषदेच्या ऐवजी पारदर्शकता सुनिश्चित करण्यासाठी एका नव्या संस्थेची स्थापना करेल. विधेयकाच्या मसुद्यात राष्ट्रीय आयोग स्थापन करण्याचा उल्लेख आहे. आयोगांतर्गत तीन स्वायत्त परिषदा असतील. होमिओपॅथी शिक्षण परिषदेद्वारे देण्यात येणाऱ्या होमिओपॅथी शिक्षणाच्या संचलनाची जबाबदारी स्वायत्त परिषदांवर असेल. मूल्यांकन आणि योग्यता निर्धारण परिषद, होमिओपॅथीच्या शैक्षणिक संस्थाचे मूल्यांकन करेल आणि मंजूरी प्रदान करेल. नीति आणि नोंदणी परिषद होमिओपॅथीच्या डॉक्टरांची नोंदणी करेल आणि एक राष्ट्रीय रजिस्टर तयार करेल. या व्यतिरिक्त इलाज नैतिक प्रकरणे राष्ट्रीय होमियोपॅथी आयोगाच्या अधिकार क्षेत्रात येतील. मसुद्यामध्ये एक प्रवेश परीक्षा आणि एक्जिट परीक्षेचा प्रस्ताव देण्यात आला आहे. प्रॅक्टिस करण्यासाठी परवाना मिळवण्यासाठी सर्व पदवीधरांना या परीक्षा उत्तीर्ण व्हाव्या लागतील. याशिवाय शिक्षकांसाठी पात्रता परीक्षा प्रस्तावित्त आहे, याद्वारे शिक्षकांची नियुक्ति आणि पदोन्नति पूर्वी त्यांच्या योग्यतेचे मूल्यांकन केले जाईल. राष्ट्रीय वैद्यकीय आयोगाने एलोपैथी वैद्यकीय प्रणाली स्थापनेचा प्रस्ताव दिला असून त्याच धर्तीवर होमिओपॅथी वैद्यकीय शिक्षणात सुधारणा करणे हा या मसुद्याचा उद्देश आहे. एका अध्यादेशाद्वारे आणि त्यांनंतर कायद्यातील सुधारणेद्वारे सीसीएचला संचालक मंडळाच्या अधिकार क्षेत्रात आणण्यात आले होते.
माजी खासदार आणि लोकसभेचे माजी सभापती सोमनाथ चॅटर्जी यांच्या निधनाबद्दल पंतप्रधानांकडून दु:ख व्यक्त

माजी खासदार आणि लोकसभेचे माजी सभापती सोमनाथ चॅटर्जी यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. पंतप्रधान म्हणाले, माजी खासदार आणि सभापती सोमनाथ चॅटर्जी हे भारतीय राजकारणातले निष्ठावान नेते होते. त्यांनी आपली संसदीय लोकशाही समृद्ध केली तसेच गरीब आणि वंचितांच्या कल्याणासाठी आवाज उठवला. त्यांच्या निधनाने दु:खी झालो आहे. त्यांचे कुटुंबीय आणि समर्थकांच्या दु:खात मी सहभागी आहे.
भारत आणि इंडोनेशिया दरम्यान आरोग्य सहकार्यावरील सामंजस्य कराराला मंत्रीमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि इंडोनेशिया दरम्यान आरोग्य सह्कार्यावरील सामंजस्य कराराला मंजुरी दिली आहे. सामंजस्य करारात पुढील क्षेत्रांचा समावेश आहे: 1. संशोधन आणि विकास, सक्रिय औषधि-विज्ञान घटक (एपीआआय ) आणि माहिती तंत्रज्ञान आधारित वैद्यकीय उपकरण, 2. मनुष्यबळ विकास, 3. आरोग्यसेवा आणि 4. परस्पर मान्यताप्राप्त अन्‍य क्षेत्र या सामंजस्य कराराच्या अंमलबजावणीवर देखरेख ठेवण्यासाठी आणि सहकार्याचे तपशील विस्तृतपणे स्पष्ट करण्यासाठी एक कृतीगट स्थापन केला जाईल.
वडराड येथील सर्वोत्कृष्ठ  भाजी केंद्राला पंतप्रधान मोदी आणि इस्राइल पंतप्रधान नेतन्याहू यांची भेट

पंतप्रधान नरेंद्र मोदी आणि इस्रायलचे पंतप्रधान नेतन्याहू यांनी आज गुजरातमधील सारकांथा जिल्हयातल्या वडराड येथील सर्वोत्कृष्ट भाजीपाला केंद्राला भेट दिली. या केंद्राने आतापर्यंत केलेल्‍या लक्षणीय कामगिरीची माहिती यावेळी देण्यात आली. दोन्ही पंतप्रधानांनी यावेळी व्हिडिओ लिंकच्या माध्यमातून कच्छ जिल्हयातल्या कुकामा येथील खजूर उत्कृष्टता केंद्राचे उद्‌घाटन केले. “कृषी क्षेत्राात किती आमुलाग्र, क्रांतिकारी बदल घडवून आणणे शक्य असते, हे इस्रायलने संपूर्ण जगाला दाखवून दिले आहे, असे पंतप्रधान नरेंद्र मोदी याप्रसंगी म्हणाले. कृषी क्षेत्रात तंत्रज्ञानाचा वापर करणे महत्वाचे आहे, असेही ते म्हणाले 2022 पर्यंत भारतीय शेतकऱ्यांचे उत्पन्न दुप्पट करण्याच्या दृष्टीने सरकार कशा पध्दतीने कार्यरत आहे, याची त्यांनी यावेळी थोडक्यात माहिती दिली. शेतकऱ्यांचे आणि कृषी क्षेत्राचे उत्पन्न वाढविण्यासाठी जलसिंचनाकडे लक्ष देऊन शेती करण्याच्या पध्दतीमध्ये नवकल्पना आणण्याची आवश्यकता आहे, असेही पंतप्रधान मोदी यावेळी म्हणाले.
जागतिक मधुमेह दिनानिमित्त मधुमेहावर मात करण्यासाठी आरोग्यदायी जीवनशैलीकडे वळण्याची प्रतिज्ञा करण्याचे पंतप्रधानांचे जनतेला आवाहन

पंतप्रधान नरेंद्र मोदी यांनी जागतिक मधुमेह दिनानिमित्त, मधुमेहावर मात करण्यासाठी आरोग्यदायी जीवनशैलीकडे वळण्याची प्रतिज्ञा घेण्याचे जनतेला आवाहन केले आहे. पंतप्रधान म्हणाले, “आजच्या जागतिक मधुमेह दिनी, मधुमेहावर मात करण्यासाठी आरोग्यदायी जीवन जगण्याची प्रतिज्ञा करुया. गेल्या महिन्यातील “मन की बात”मध्ये युवकांमधील वाढत्या मधुमेहाबाबत मी बोललो होतो.”
युवा ऑलिम्पिक्स 2018 स्पर्धेतील पदक विजेत्यांचा पंतप्रधानांनी केला सन्मान

अर्जेंटिना इथे झालेल्या उन्हाळी युवा ऑलिम्पिक्स 2018 या स्पर्धेतल्या पदक विजेत्यांनी आज पंतप्रधान नरेंद्र मोदी यांची भेट घेतली. पंतप्रधानांनी त्यांना सन्मानित केले. आगामी ऑलिम्पिक स्पर्धेत पदक मिळवण्याचे लक्ष्य गाठण्यासाठी एकाग्रतेने आणि अधिक कठोर परिश्रम करण्याचे आवाहन पंतप्रधानांनी केले. यासाठी सरकार आवश्यक साहाय्य आणि सुविधा पुरवेल अशी ग्वाही पंतप्रधानांनी दिली. युवा खेळाडूंनी आपल्या शाळांमधल्या आणि गावांमधल्या युवापिढीला खेळण्यासाठी प्रेरित केले पाहिजे. आंतरराष्ट्रीय स्तरावर भारताचे नांव उंचावण्यात योगदान दिल्याबद्दल पदकविजेत्यांच्या प्रशिक्षकांचेही पंतप्रधानांनी कौतुक केले.
नीति आयोगाच्या प्रशासकीय परिषदेच्या चौथ्या बैठकीत पंतप्रधानांनी केलेले उद्‌घाटनपर भाषण

पंतप्रधान नरेंद्र मोदी यांनी आज नवी दिल्लीत राष्ट्रपती भवन सांस्कृतिक केंद्रात नीति आयोगाच्या प्रशासकीय परिषदेच्या चौथ्या बैठकीत उद्‌घाटनपर भाषण केले. मुख्यमंत्री आणि अन्य प्रतिनिधींचे स्वागत केल्यानंतर पंतप्रधान म्हणाले की, ही प्रशासकीय परिषद ऐतिहासिक बदल घडवून आणणारा एक मंच आहे. पूरग्रस्त राज्यांच्या मुख्यमंत्र्यांना केंद्र सरकार सर्वती मदत पुरवेल असे आश्वासन त्यांनी दिले. प्रशासकीय परिषदेने प्रशासनाच्या गहन मुद्यांवर टिम इंडियाच्या भूमिकेतून आणि सहकारी स्पर्धात्मक संघवादाच्या भावनेने तोडगा काढला. याचे मुख्य उदाहरण देतांना त्यांनी जीएसटीच्या अंमलबजावणीचा उल्लेख केला. स्वच्छ भारत अभियान, डिजिटल व्यवहार आणि कौशल्य विकास या सारख्या मुद्यांवर उपगट आणि समित्यांच्या माध्यमातून राज्यांच्या मुख्यमंत्र्यांनी धोरण आखणीत प्रमुख भूमिका बजावली, असे पंतप्रधान म्हणाले. या उपगटांच्या शिफारशी केंद्र सरकारच्या विविध मंत्रालयाने स्वीकारल्याचे ते म्हणाले. 2017-18 च्या चौथ्या तिमाहीत देशाच्या अर्थ व्यवस्थेचा दर 7.7 टक्के इतका राहिला, असे पंतप्रधान म्हणाले. हा वाढीचा दर आता दोन अंकी करण्याचे आव्हान असून, यासाठी अनेक महत्वपूर्ण पावले उचलावी लागतील, असे ते म्हणाले. 2022 पर्यंत नवीन भारताचे स्वप्न हा आपल्या देशाच्या जनतेचा संकल्प बनला असल्याचे ते म्हणाले. यासंदर्भात त्यांनी शेतकऱ्यांचे उत्पन्न दुपटीने वाढवणे, महत्वाकांक्षी जिल्ह्यांचा विकास, आयुषमान भारत, इंद्रधनुष अभियान, पोषण अभियान आणि महात्मा गांधींच्या 150व्या जयंतीची तयारी या मुद्यांचा उल्लेख केला. आयुषमान भारत अंतर्गत दीड लाख आरोग्य आणि सेवा केंद्रे उभारण्यात येत असल्याचे पंतप्रधान म्हणाले. 10 कोटी कुटुंबांना दरवर्षी 5 लाख रुपयांचा आरोग्य विमा पुरवला जाईल, असे ते म्हणाले. समग्र शिक्षा अभियानांतर्गत शिक्षणासाठी सर्वसमावेशक दृष्टीकोन बाळगण्यात येत असल्याचे त्यांनी सांगितले. मुद्रा योजना, जनधन योजना आणि स्टँड अप भारत यासारख्या योजनांमुळे वित्तीय समावेशकतेला मदत होत असल्याचे पंतप्रधान म्हणाले. आर्थिक असमतोल प्राधान्याने दूर करण्याच्या गरजेवर त्यांनी भर दिला. 115 महत्वाकांक्षी जिल्ह्यांमध्ये मानव विकासाचे सर्व पैलू आणि मापदंड यावर विशेष लक्ष देण्याची गरज त्यांनी व्यक्त केली. ग्राम स्वराज अभियान हे योजनांच्या अंमलबजावणीसाठी नवीन आदर्श बनला असल्याचे नरेंद्र मोदी म्हणाले. महत्वाकांक्षी जिल्ह्यांमधील 45 हजार गावांपर्यंत या अभियानाचा विस्तार करण्यात आल्याचे ते म्हणाले. उज्ज्वला, सौभाग्य, उजाला, जनधन, जीवन ज्योती योजना, सुरक्षा विमा योजना आणि इंद्रधनुष मिशन या सात महत्वपूर्ण कल्याणकारी योजनांच्या सार्वत्रिक व्याप्तीचे उद्दिष्ट असल्याचे ते म्हणाले. सुमारे 17 हजार गावांमध्ये अलिकडेच हे उद्दिष्ट पूर्ण केल्याचे त्यांनी सांगितले. भारताकडे क्षमता, सामर्थ्य आणि संसाधनांची कमतरता नाही, असे पंतप्रधान म्हणाले. चालू आर्थिक वर्षात राज्यांना केंद्राकडून 11 लाख कोटी रुपयांपेक्षा अधिक निधी मिळत असून, आधीच्या सरकारच्या शेवटच्या वर्षातील निधीपेक्षा हा निधी 6 लाख कोटी रुपये अधिक आहे. आज जमलेला हा समुदाय देशातील जनतेच्या आशा आणि आकांक्षांचे प्रतिनिधीत्व करतो, असे पंतप्रधान म्हणाले. त्या पूर्ण करण्यासाठी सर्वतोपरी प्रयत्न करणे ही या समुदायाची जबाबदारी आहे, असे ते म्हणाले. तत्पूर्वी नीति आयोगाचे उपाध्यक्ष राजीव कुमार यांनी मुख्यमंत्री आणि अन्य प्रतिनिधींचे बैठकीत स्वागत केले. गृहमंत्री राजनाथ सिंग यांच्या उपस्थितीत चर्चा झाली.
राजस्थान तेलशुध्दीकरण प्रकल्पाच्या प्रारंभ कार्यक्रमाला पंतप्रधान राहणार उपस्थित

राजस्थानमधल्या बारमेर जिल्हयामध्ये पाचप्रदा येथे उभारण्यात आलेल्या राजस्थान तेलशुध्दीकरण प्रकल्पाचा प्रारंभ उद्या दि. 16 जानेवारी 2018 रोजी होत आहे. या कार्यक्रमाला पंतप्रधान नरेंद्र मोदी उपस्थित राहणार असून ते जनतेला संबोधित करतील. राजस्थानात तेल आणि वायूचे लक्षणीय साठे आहेत. “राजस्थान तेलशुध्दीकरण प्रकल्प” हा राज्यातला पहिलाच प्रकल्प आहे. या कारखान्यामार्फत 9 एमएमटीपीए तेल शुध्दीकरण पेट्रोकेमिकल्स कॉम्फ्लेक्सचे उद्दिष्ट ठेवण्यात आले आहे. या तेलशुध्दीकरण प्रकल्पामध्ये अत्याधुनिक यंत्रणा वापरण्यात येत असून पर्यावरण संरक्षणासाठी “बीएस-व्हीआय.” अंतर्गत उत्सर्जन नियमांचे पालन करण्यात येणार आहे. एचपीसीएल आणि राजस्थान सरकार यांच्या संयुक्त विद्यमाने उभारण्यात येत असलेल्या या प्रकल्पासाठी अंदाजे 43 हजार कोटी रुपये खर्च अपेक्षित आहे. प्रकल्प प्रारंभ कार्यक्रमाला राजस्थानचे राज्यपाल, मुख्यमंत्री तसेच विविध केंद्रीय मंत्री उपस्थित राहतील, अशी अपेक्षा आहे.
मलेशियाचे पंतप्रधान डॉ. महाथिर मोहम्मद यांचे पंतप्रधानांकडून अभिनंदन

पंतप्रधान नरेंद्र मोदी यांनी आज मलेशियाचे पंतप्रधान म्हणून कार्यभार स्वीकारलेल्या डॉ. महाथिर मोहम्मद यांचे दूरध्वनी द्वारे अभिनंदन केले. मलेशियाच्या मैत्रीपूर्ण जनतेच्या प्रगती आणि समृद्धीसाठी पंतप्रधान मोदी यांनी शुभेच्छा दिल्या. परस्परांना हितकारक भारत-मलेशिया संबंध सामाईक मूल्ये, हित आणि उभय देशांच्या जनतेमधील थेट संबंधांच्या मजबूत पायावर आधारीत आहेत, असे ते म्हणाले. भारत-मलेशिया धोरणात्मक भागीदारी अधिक मजबूत करण्यासाठी पंतप्रधान महाथिर मोहम्मद यांच्यासोबत काम करण्यासाठी उत्सुक असल्याचे पंतप्रधान म्हणाले.